Kristian Jensen (V), 2003-09-09:
Til hr. Jacob Buksti: Vores politik er finansieret ud fra den betragtning, at vi holder os inden for de mål, der er i »Danmark 2010«.
Det er ganske rigtigt en del af målsætningen, at der skal være flere arbejdspladser.
Det var målsætningen i den oprindelige; det er stadig væk målsætningen, for vi har ikke nået det fulde mål endnu, men vi ønsker at gå i den retning.
De to andre mål er punkt 1: en lav vækst i den offentlige sektors mål for serviceudgifter, og punkt 2: at man holder sig inden for rammen af mellem 1,5 og 2,5 pct. i afviklingen af den offentlige gæld, og det gør vi. Derfor er det helt forkert, når hr. Buksti forsøger at postulere, at vores skatteudspil er underfinansieret.
Derimod er det interessant at notere sig, at da Finansministeriet regnede på det socialdemokratiske udspil, så var det underfinansieret med 15 mia. kr. Eftersom det er en del af det socialdemokratiske finanslovoplæg, kan man jo sige, at det socialdemokratiske finanslovoplæg også er underfinansieret med 15 mia. kr. Til fru Anne Baastrup må jeg sige, at jeg ikke havde forventet nogen undskyldning, for man plejer jo ikke i SF at indrømme, at man tager fejl og laver fejl.
Jeg skal bare sige, at vi har gennemført et løft til it i folkeskolen for at sikre, at også de familier, der ikke har en computer i hjemmet, har bedre muligheder for at uddanne sig.
Vi har sagt, at vi ønsker at bruge flere penge på at sikre, at der bliver en øget social indsats over for de dårligst stillede, derunder også dem med negativ social arv, i forbindelse med satspuljen.
Samtidig forsøger vi nu at få en lånepulje på ca. 1,2 mia. kr. i gang, få den omsat til egentlige aktiviteter på folkeskoleområdet.
Så der bliver for alvor taget fat på en lang række af de her områder i det udspil, vi har til finanslov, og i de kommuneaftaler, som vi har gennemført, men som SF jo traditionen tro heller ikke ville lægge stemmer til og dermed tage ansvar for samfundets udvikling.
Til hr. Carsten Hansen må jeg sige, at det er forkert, når hr. Carsten Hansen påstår, at der nu bliver lagt op til ændringer i forholdene for unge under 18 år på produktionsskolerne.
Det er der slet ikke taget stilling til endnu, heller ikke med det forslag til finanslovoplæg, der ligger.
Jeg skal gerne gentage til fru Lene Jensen, at jeg har taget udgangspunkt i de tal, der står optrykt i finanslovforslaget, og hvis der er en fejl i de tal, så beklager jeg det.
Det kan jeg sige, for det sagde jeg også sidste gang, fru Lene Jensen spurgte mig.
Men jeg er selvfølgelig nødt til at tage udgangspunkt i de tal, der bliver oplyst i finansloven, og derfor er det også, at vi har lagt op til med de tal, der er fremadskrevet og derfor i hvert fald ikke kan være baseret på en forkert indberetning, at der fortsat skal være en stigning, og at der fortsat skal være det højeste antal ph.d.-studerende
nogen sinde.
Til hr. Carsten Hansen: Det er jo sådan, hvis jeg må forstå hr. Carsten Hansen rigtigt, at Socialdemokratiet nu siger: Vi vil ikke være med til at støtte de allersvageste SU-modtagere mere; vi vil ikke være med til at støtte enlige forsørgere; vi vil ikke være med til at støtte folk på barsel.
Men det er jo det, vi har lagt op til, nemlig at man inden for den ramme, der nu engang er på SU-området, kan omfordele det og klare det på en sådan måde, at vi virkelig målretter det til dem, der er mest trængende. På produktionsskoleområdet er det sådan, at vi klart har tilkendegivet, at vi vil overveje det fremtidige ydelsesniveau for elever under 18 år på produktionsskolerne.
Og jeg kan godt love her, at vi ikke vil efterlade dem i et indkomstmæssigt tomrum, men vi ønsker naturligvis at se de her ting i en sammenhæng, også i en sammenhæng med det forløb på erhvervsuddannelsesområdet, som vi er i gang med at reformere.
Så må jeg sige, at jeg er overrasket.
Hr. Thomas Adelskov plejer at være klogere, og derfor ved hr. Thomas Adelskov godt, at når der bliver lagt op til at lave flere daginstitutionspladser på landsplan, er det naturligvis det, som vi er med til at aftale i kommuneaftalerne.
Vi er ikke inde på hvert enkelt kommuneniveau og aftale, hvad der er op og ned. Så må jeg sige, at for mig at se er det vigtigere for at bekæmpe den negative sociale arv, at vi sørger for at have et godt og solidt fagligt indhold i den folkeskole, som vi er fælles om, end at diskutere, hvor mange elever der er i hver enkelt klasse.